冠忠南區標準流浪互撼爭晉級
「賽馬會菁英盃」今晚續在旺角大球場,爆發第二場4強大戰,由A組首名冠忠南區惡鬥B組次名標準流浪。雙方早前在聯賽交手,流浪淨吞4蛋,加上球隊近況欠佳,面對矢志衞冕的南區,要爭取反彈絕非易事。(周三晚上8時開賽)
南區連續兩屆與流浪爭入決賽,主教練楊正光指雖然流浪內部出現問題,惟呼籲球員切勿鬆懈:「呢個盃賽係『均宜』(盧均宜)同『嘉緯』(林嘉緯)退役前最後一個捧盃希望,流浪點都會上下一心為佢哋兩個搏到盡,所以今場應該比之前更難踢。」「光Sir」續稱雖然球隊曾於聯賽大勝流浪,惟他相信對手於盃賽有不同部署,往績難以作準。
伍瑋謙:爭取主導比賽
南區去屆正是憑U22球員伍瑋謙(Ivan)在互射12碼階段勇救極刑,淘汰流浪入決賽,他形容對手攻力依舊強大,務必小心提防:「我哋呢場可能會將防線壓前啲,希望主導比賽,不過伊巴謙同劉智樂好識利用空位打反擊,所以大家盡量唔好跟甩佢哋。」
標準流浪上場再負大埔,近8場聯賽輸了7場,總監李輝立(Philip)坦言對表現感到失望,認為球隊未能發揮出最佳水準。今日出戰「菁英盃」4強,Philip表示當然想入決賽,寄望球員能盡快調整心態:「上場大埔周中啱啱踢完場波,有啲輪換,但自己都冇把握贏唔到人,咁你話今場有冇機會呢?幾日之間球隊唔可以轉變得好多,南區唔易搞,盡力而為,踢多一場得一場。」
林嘉緯盼最後一季不留憾
現年38歲的中場林嘉緯,早前透露將於季後退役,他稱自己傷患漸多,應付比賽亦較以往吃力:「依家傷患愈嚟愈多,有時要食埋藥先落到場,覺得自己係時候退落嚟,同埋畀機會後生仔上位。」「嘉緯」續指今季不留遺憾,又表示會力爭擊敗南區殺入決賽:「我幾年前回歸流浪,都冇諗過可以打入盃賽決賽,甚至踢亞洲賽,希望呢季攞到『菁英盃』冠軍,有個完美句號。」